เร่งแก้ปัญหา ให้ถ่ายทำภาพยนตร์ต่างชาติในไทย ต่อได้โดยเร็ว
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยถึงกรณีคณะถ่ายทำภาพยนตร์ของ Paramount Pictures เรื่อง Shantaram (ศานตาราม) ที่กำลังถ่ายทำในไทย ถูกระงับการถ่ายทำภาพยนตร์เป็นเวลาชั่วคราว เนื่องจากสถานการณ์การแพร่ระบาดของโรคโควิด-19 ในช่วงนี้ โดยได้รับข้อมูลจากนายนริศโรจน์ เฟื่องระบิล ประธานคณะกรรมการพิจารณาคำขออนุญาตถ่ายทำภาพยนตร์ และวีดิทัศน์จากต่างประเทศที่เข้ามาถ่ายทำในไทย ว่า หลังจากคณะถ่ายทำภาพยนตร์ดังกล่าว เริ่มงานถ่ายทำในพื้นที่จังหวัดสมุทรปราการ  ได้ 1 สัปดาห์ ก็เกิดปัญหาการแพร่ระบาดระลอกใหม่ในพื้นที่ ทำให้สาธารณสุขจังหวัดสมุทรปราการ ซึ่งเป็นผู้ดูแลพื้นที่ ประสานขอให้ทางคณะถ่ายทำระงับการถ่ายทำเป็นการชั่วคราว  เป็นระยะเวลา 2 สัปดาห์  เพื่อประเมินสถานการณ์ให้ปลอดภัยที่สุด จากข้อมูลที่ได้รับเบื้องต้นพบว่า คณะถ่ายทำภาพยนตร์ได้ปฏิบัติตามมาตรการการป้องกันและคัดกรองอย่างเข้มข้น เป็นไปตามระเบียบทุกประการ เช่น มีการรักษาระยะห่าง มีการกั้นพื้นที่สำหรับผู้ที่ไม่เกี่ยวข้อง รวมทั้งมีแพทย์/พยาบาล และผู้เชี่ยวชาญด้านสาธารณสุขประจำกองตลอดเวลา จึงยืนยันว่า ทุกภาคส่วนที่เกี่ยวข้อง ให้ความสำคัญเป็นอย่างมากกับคณะถ่ายทำภาพยนตร์เรื่องนี้ โดยจะเร่งประเมินและหาทางแก้ไขปัญหา เพื่อให้การถ่ายทำสามารถดำเนินต่อไปได้โดยเร็วที่สุด